
Text rozhodnutia
Súd: Krajský súd Bratislava Spisová značka: 11CoP/425/2017 Identifikačné číslo súdneho spisu: 1517210334 Dátum vydania rozhodnutia: 28. 09. 2017 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2017:1517210334.1 Uznesenie Krajský súd v Bratislave, v senáte zloženom z predsedníčky senátu JUDr. Bianky Gelačíkovej a členiek senátu Mgr. Patrície Železníkovej a JUDr. Miroslavy Štannerovej, vo veci starostlivosti o maloletého: E. K., Z.. XX.XX.XXXX, zastúpený kolíznym opatrovníkom Úradom práce, sociálnych vecí a rodiny Bratislava, Vazovova 7/A, dieťa rodičov: matka - F.Á. K., Z.. XX.XX.XXXX, B. B., F. XX, otec - neuvedený, o návrhu starej matky M. O., Z.. XX.XX.XXXX, B. F.. F. Č.. XX, B., o nariadenie neodkladného opatrenia, na odvolanie starej matky proti rozhodnutiu Okresného súdu Bratislava V č. k. 22P/120/2017-5 zo dňa 21.07.2017, takto r o z h o d o l : Uznesenie súdu prvej inštancie sa m e n í tak, že sa maloletý E. K., Z.. XX.XX.XXXX zveruje do náhradnej osobnej starostlivosti starej matky M. O., Z.. XX.XX.XXXX. o d ô v o d n e n i e : 1. Súd prvej inštancie zamietol návrh na nariadenie neodkladného opatrenia, ktorým stará matka žiadala zveriť maloletého do svojej starostlivosti s odôvodnením, že matka výchovu maloletého nezvláda, pravidelne maloletého nosí k nej a necháva jej ho v starostlivosti aj na niekoľko dní. Jej správanie nie je v súlade s dobrými mravmi, denne z bytu počuť krik, často musia susedia volať políciu. 2. Súd prvej inštancie konštatoval, že neboli splnené podmienky pre nariadenie neodkladného opatrenia, keďže o dieťa je zjavne postarané a zlý zdravotný stav matky maloletého, stará matka doposiaľ neosvedčila žiadnym hodnoverným dôkazom. 3. Proti tomuto rozhodnutiu podala odvolanie stará matka, ktorá žiadala vyhovieť návrhu na nariadenie neodkladného opatrenia, zveriť maloletého do jej starostlivosti, kde uviedla, že situácia pre jej vnuka je naliehavá. K odvolaniu priložila čestné prehlásenie matky maloletého, že súhlasí so zverením maloletého do starostlivosti starej matky, pretože zo zdravotných dôvodov nie je schopná zabezpečiť starostlivosť o maloletého. 4. Odvolací súd preskúmal vec, v ktorej nie je viazaný rozsahom a dôvodmi odvolania podľa § 65 a § 66 zákona č. 161/2015 Z.z. Civilný mimosporový poriadok (ďalej „C.m.p.“), bez nariadenia odvolacieho pojednávania a dospel k záveru, že odvolaniu starej matky je potrebné vyhovieť. 5. Cieľom neodkladných opatrení je provizórna, dočasná úprava pomerov účastníkov konania s cieľom umožniť ničím nerušené rozhodovanie vo veci samej. Neodkladné opatrenie v konaniach starostlivosti o maloleté deti majú upraviť ohrozené pomery maloletých detí. Za uvedenej situácie, keď matka maloletého nezvláda starostlivosť o maloletého z dôvodu jej zdravotného stavu a otec je neurčený, podľa názoru odvolacieho súdu je potrebné stabilizovať pomery maloletého dieťaťa jeho zverením do starostlivosti starej matky. 6. Ako vyplýva z obsahu spisu, na súde prvej inštancie sa pod sp. zn. 22P/86/2015 vedie konanie o zverenie maloletého do náhradnej osobnej starostlivosti starej matky maloletého. V uvedenom konaní vykoná súd prvej inštancie potrebné dokazovanie a vo veci rozhodne. 7. Odvolací súd zmenil rozhodnutie súdu prvej inštancie podľa § 388 zákona č. 160/2015 Civilného sporového poriadku. 8. Rozhodnutie bolo prijaté pomerom hlasov 3 : 0 (§ 393 ods. 2 C.s.p.). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

